Aki-Matilda Høegh-Dam (SIU), 2023-03-29:
I 2021 udkom bogen »Imperiets børn« skrevet af journalist og forfatter Anne Kirstine Hermann.
Bogen, som er sagligt gennemarbejdet, kommer bl.a. ind på, hvordan Danmark førte Grønland og FN bag lyset, da De Forenede Nationer krævede, at kolonimagter skulle afvikle deres kolonier og give kolonierne ret til selvstændighed.
Denne ret blev aldrig præsenteret for det grønlandske folk.
I stedet fik vi at vide, at vi kunne få muligheden for at blive et dansk amt og på den måde få retten til at blive repræsenteret i Folketinget.
På den måde har Danmark siden koloniseringen af Grønland nydt stor gavn af at spille med lukkede kort over for os grønlændere.
Anne Kirstine Hermann har støvet alle de kort op, som det var muligt for hende at finde frem til, og præsenterer sine fund i bogen på en faktuel måde.
Vi fra Siumut mener, at kalaallit har ret til at kende detaljerne i vores historie.
Derfor har vi også i sinde at afsætte midler til at få »Imperiets børn« oversat til vores sprog, kalaallisut.
Som alle de dygtigste forhandlere ved, er tillid den største valuta inden for praktisk talt enhver forhandling og ethvert samarbejde.
Derfor er det glædeligt, at der står i regeringsgrundlaget, at vi nordatlantiske mandater skal inviteres til forhandlinger om finansloven på områder, der vedrører Grønland og Færøerne.
Ja, faktisk kan man gå så langt som til at sige, at vi meget passende kan inviteres til hvilken som helst forhandling om finansloven, da det oftest også er områder, som ministerier overser rent faktisk er danske ansvarsområder.
Det er jo nemlig forståeligt, at der kan være mange forskellige ting, man skal tage hensyn til under sådan nogle lange forhandlinger, således at Grønland pludselig kunne blive overset.
Og der står vi altså gerne til rådighed med en venlig lille påmindelse, kommentar eller generel vidensudveksling.
Det er jo således, at Social-, Bolig- og Ældreministeriet allerede har inviteret os til SSA-forhandlingerne.
Det sætter vi pris på.
Vi ser derfor frem til de kommende invitationer, møder og andre dialoger i forskellige ministerier.
Det er jo nemlig først, når vi spiller med åbne kort, at vi opnår de bedste resultater med reelt samarbejde.
Ved succesfulde forhandlinger bliver der også nødt til at være en vis mængde af åbenhed og ærlighed til stede.
Dertil vil jeg også gerne være ærlig at sige, at vi synes, at I færinger er dygtige til at sige til og fra politisk set, når der er ansvarsområder, I selv ønsker at overtage.
Mig bekendt har Danmark efterhånden færre ansvarsområder over for Færøerne end over for Grønland, og alligevel forhandler vi nordatlantiske mandater om den samme pulje under finanslovsforhandlingerne.
Så spørgsmålet er jo, om det egentlig ville give bedre mening at separere puljen i stedet for at skære os alle over én kam, og såfremt dette kunne give mening for vores færøske kollegaer, kunne vi i stedet oprette en Færøernepulje og en Grønlandspulje.
Noget, som både færinger, danskere og vi grønlændere har tilfælles, er vores stolthed og glæde omkring vores lokale fødevarer.
De fleste tænker nok ikke lige umiddelbart på Grønland som et land, der også har landbrug, men Kalaallit Nunaat er alsidigt og stort, og det besidder vi selvfølgelig også.
I Sydgrønland har vi nemlig både fiskere og fangere, men også bæredygtigt rensdyravl og fåreholdere.
Foodlab Kujataa er et innovativt samlingspunkt for de lokale aktører af de lokale aktører.
Her står Foodlab Kujataa bl.a. for opbevaring af lokale råvarer, erhvervsudvikling, støtte til kulinariske iværksættere og professionel sparring på fødevareområdet.
Fødevareområdet er et dansk ansvarsområde, som vi i den nuværende valgperiode også skal have videreudviklet i Grønland.
Når det gælder miljøvenlighed, er det fuldstændig afgørende, at vi kalaallit tænker både lokalt og bæredygtigt, og at vi kigger i vores egen baghave efter vores egne rigdomme i naturen.
Når det gælder sundhed og mad, handler det jo nemlig ikke kun om vitaminer og mineraler, men også om kultur og selvforståelse, og på den måde er vores lokale mad ikke alene bedre for miljøet, men også opbyggende for krop og sjæl.